La revisió cadastral, la borsa d’ocupació, els menjadors escolars 365 dies i la renúncia de privilegis, primeres mesures de l’Alcalde de Paterna
15/06/2015

# La revisió cadastral, la borsa d’ocupació, els menjadors escolars 365 dies i la renúncia de privilegis, primeres mesures de l’Alcalde de Paterna

[![L’alcalde, este matí firmant la providència de sol•licitud de la revisió cadastral](/images/noticias/2015/06/Alaclde-calles-Paterna.jpg)](/images/noticias/2015/06/Alaclde-calles-Paterna.jpg)

15.06.2015

Juan Antonio Sagredo comença el seu primer dia al capdavant de l’Ajuntament iniciant els tràmits oficials per a complir les seues primeres propostes electorals

\- El nou alcalde també ha ordenat que es revise la intensitat de l’enllumenat públic del parc contigu a la Cova Gran i ha començat a estudiar l’ampliació dels horaris de totes les biblioteques municipals

Sagredo: “El tarannà i el diàleg seran la bandera d’este nou govern. Serà una legislatura de molt consens i diàleg, però aconseguirem arribar a acords perquè proposarem moltes mesures coherents i beneficioses per al poble”

En el seu primer dia com a alcalde de Paterna, Juan Antonio Sagredo ha sol•licitat la revisió cadastral de l’IBI, ha renunciat al cotxe oficial i als escortes, ha demanat un informe urgent per a obrir els menjadors escolars tot l’any i ha iniciat els tràmits per a crear una borsa d’ocupació temporal i rotativa.

Amb la firma de dues providències, el registre d’una renúncia explícita i la petició d’un informe tècnic, Sagredo ha volgut començar el seu camí institucional iniciant els tràmits per a complir algunes de les seues propostes electorals en matèria de creació d’ocupació, supressió de privilegis oficials, emergència social i reducció de pressió impositiva.

“La meua implicació i disposició amb els paterners i paterneres és des del dia en què va ser investit alcalde. Vaig prometre portar els meus compromisos amb els veïns fins a les seues últimes conseqüències i així ho faré”, ha manifestat Sagredo, que ha acudit a l’Ajuntament a les 07:45 hores per a cobrir una ajustada agenda en què, després de mantindre una reunió amb el seu personal de confiança per a prendre les primeres mesures, ha atés els distints veïns que s’han acostat a Alcaldia i ha visitat les diferents àrees i departaments del palau consistorial.

El nou alcalde també ha explicat que la seua decisió d’abordar estos quatre assumptes en el seu primer dia en l’Ajuntament es deu al seu interés per donar resposta com més prompte millor al greu problema de la desocupació en el municipi, actualitzar l’IBI de les vivendes paterneres als preus actuals de mercat perquè els veïns tinguen uns impostos justos, garantir que cap xiquet de Paterna passe fam i treballar pel poble sense privilegis innecessaris.

Així mateix, Juan Antonio Sagredo també ha donat l’orde perquè es revise la intensitat de l’enllumenat públic del parc contigu a la Cova Gran davant de les nombroses queixes veïnals rebudes i ha sol•licitat els horaris oficials de totes les biblioteques del municipi per a ampliar-los i atendre així les necessitats d’estudi dels paterneros de cara al pròxim període d’exàmens.

Finalment, l’alcalde ha afirmat “estar molt il•lusionat amb aquest canvi de cicle i absolutament entregat al seu poble” i ha assegurat que “el tarannà i el diàleg serà la bandera d’este nou govern”. “Esta serà una legislatura de molt de consens i diàleg, però no serà difícil aconseguir arribar a acords perquè proposarem moltes mesures coherents”.